দাদী  দাদী দ্বারা পিতার মাতাকে বুঝানো হয়। আরবী ভাষায় জাদ্দাতুন  শব্দ দ্বারা দাদী ও নানী উভয়কে বুঝায়। সামগ্রিকভাবে দাদী বলতে দাদী, মাতামহসহ পিতার উর্ধতন নারীকে বুঝায়। ইসলামী বিধানে জাদ্দাতুন (দাদী) পরিবারের বয়োজ্যেষ্ঠ মহিলা সদস্য।  দাদীর সাথে সংশ্লিষ্ট বিভিন্ন বিধান:  দাদীর সাথে বিভিন্ন বিধান সংশ্লিষ্ট রয়েছে। যেমন-  ত্যাজ্য সম্পত্তিতে দাদীর অধিকার:  ইসলামী আইনে মীরাস বা ত্যাজ্য সম্পত্তিতে দাদীর অধিকার সাব্যস্ত হওয়া বিষয়ে ফকীহগণ একমত। ফকীহগণ এ বিষয়েও একমত যে, মৃতের মা বেঁচে না থাকলে দাদী ত্যাজ্য সম্পত্তির এক-ষষ্ঠাংশ পায়। এর প্রমাণ, কাবীসা বিন্ত যুয়াইব  থেকে বর্ণিত হাদীস। এক মৃতের দাদী এসে ইসলামের প্রথম খলীফা আবু বকর (রাঃ)-এর নিকট তার ওয়ারিসী সম্পত্তি দাবী করল। তখন তিনি বললেন, আল্লাহর কিতাবে তোমার কোন অংশ নির্ধারিত হয়নি। আর এ প্রসঙ্গে রাসূলুল্লাহ (সাঃ)-এর সুন্নাহর কোন নির্দেশনা আমার জানা নেই। অতএব তুমি ফিরে যাও আমি ততক্ষণে লোকদের (এ বিষয়ে অভিজ্ঞ জনকে) জিজ্ঞেস করি। তখন মুগীরা ইব্ন শুবা বললেন, আমি আল্লাহর রাসূল (সাঃ)-এর দরবারে ছিলাম, তিনি দাদীর অংশ ছয় ভাগের একভাগ নির্ধারণ করেছেন। তখন আবু বকর (রাঃ) বললেন, তোমার সাথে সে সময় অন্য কেউ ছিল কি? অতঃপর মুহাম্মাদ  ইব্ন মাসলামা এ বিষয়ে সাক্ষ্য প্রদান করেন। (আবু দাউদ) দাদী একাধিক হলে তারা সকলে মিলে এক-ষষ্ঠাংশ পাবে।  মা বেঁচে থাকলে দাদী সর্বাবস্থায় ত্যাজ্য সম্পত্তি থেকে বঞ্চিত হবেন।  পিতা বা দাদা বেঁচে থাকলে দাদী ত্যাজ্য সম্পত্তি পাবেন কি না সে বিষয়ে আলিমগণ মতভেদ করেছেন। হানাফী, মালিকী ও শাফিয়ীগণ এবং হান্বালী মাযহাবের একদলের মতে, তাদের বর্তমানে দাদী বঞ্চিত হবেন। হান্বালী মাযহাবের শক্তিশালী মত ও শাফিয়ী মাযহাবের দূর্বল এক মতানুযায়ী তারা বেঁচে থাকলেও দাদী সম্পত্তিতে অংশ পাবেন। কেননা আব্দুল্লাহ ইব্ন মাসউদ (রাঃ)  বর্ণনা করেন, রাসূল (সাঃ) সর্বপ্রথম যে দাদীর ব্যাপারে এক-ষষ্ঠাংশের ফয়সালা করেন তার সন্তান (মৃতের পিতা) তখন জীবিত ছিল। (তিরমিযী) তাছাড়া দাদী মূলত: মা হিসেবে ত্যাজ্য সম্পত্তি পেয়ে থাকে। সুতরাং পিতার কারণে তিনি বঞ্চিত হবেন না।  দাদীর সাথে বিবাহ নিষিদ্ধ:  ফকীহগণ একমত যে, দাদীর সাথে বিবাহ সম্পূর্ণভাবে হারাম। মহান আল্লাহ বলেন: তোমাদের জন্য হারাম করা হয়েছে তোমাদের মাতাদেরকে…। (সূরা আন্ নিসা: ২৩) আয়াতে বর্ণিত মাতা শব্দটি ব্যাপক অর্থে ব্যবহৃত হয়েছে। এ শব্দ দ্বারা নিজের মাতা, বিমাতা, পিতার মাতা ও মাতার মাতা সব  ধরনের মাতা উদ্দেশ্য।  স্ত্রী ও তার দাদীকে একত্রে বিবাহ করা:  একইভাবে ফকীহগণ এ বিষয়েও একমত যে, বর্তমান কোন স্ত্রীর সাথে তার দাদীকে বিবাহ করা হারাম। অর্থাৎ দাদী শাশুড়ী ও তার পৌত্রীকে এক সাথে বিবাহ বন্ধনে আবদ্ধ রাখা নিষিদ্ধ। কেননা এ ক্ষেত্রে দাদী শাশুড়ী স্ত্রীর মাতার সম্মানে ভূষিত। স্ত্রীর মৃত্যু বা তালাকের পর তার দাদীকে বিবাহ নিষিদ্ধ। একইভাবে সহবাস হয়েছে এমন স্ত্রীর তালাক বা মৃত্যুর পর তার মেয়ের মেয়ে বা নাতনীকে বিবাহ করাও নিষিদ্ধ। আর যদি উক্ত স্ত্রীর সাথে সহবাস না হয়ে থাকে তবে তার মেয়ের মেয়ের সঙ্গে  বিবাহ বৈধ।  সন্তান প্রতিপালনে দাদীর অবস্থান:  সংখ্যাগরিষ্ঠ ফকীহর মতানুযায়ী মা মারা গেলে বা অন্য ঘরে তার বিবাহ হলে সন্তান লালনপালনের সর্বাপেক্ষা হকদার হয় তার নানী। অতঃপর কার অবস্থান তা নিয়ে ফকীহগণ মতভেদ করেছেন। হানাফী মাযহাবের ফকীহগণের মতানুযায়ী নানীর পর দাদীর স্থান, অতঃপর বোনদের অবস্থান, তারপর খালাদের। মালিকী মাযহাবের মতানুযায়ী, নানীর পর খালাদের স্থান তারপর দাদীর স্থান, অতঃপর বোনদের স্থান। শাফিয়ী মাযহাবের নতুন নীতিমালা অনুযায়ী খালা ও বোনদের চেয়ে দাদীর স্থান প্রণিধানযোগ্য। আর তাদের পুরাতন নীতিমালা  অনুযায়ী বোন ও খালার পর দাদীর অবস্থান। হান্বালী মাযহাবের মতানুযায়ী, সন্তান প্রতিপলনে নানীর পর পিতা অতঃপর তার মাতাগণ অর্থাৎ দাদীর স্থান। তারা নানীকে অগ্রাধিকার দেয়ার কারণ ও তার প্রমাণ স্বরূপ আসেম ইব্ন উমার ইব্ন খাত্তাব (রাঃ)-এর ঘটনা বর্ণনা করেন। উমার (রাঃ) তাঁর স্ত্রীকে তালাক দেন। যার কোলে তাঁর সন্তান আসেম ছিল। অতঃপর উক্ত স্ত্রী অন্য পুরুষের সাথে বিবাহ বন্ধনে আবদ্ধ হন এবং আসেমকে নিজের মায়ের (আসেম এর নানীর) তত্ত্বাবধানে রাখেন। উমার (রাঃ) তখন খলীফা আবু বকর (রাঃ)-এর দরবারে এ বিষয়ে মামলা করেন। আবু বকর (রাঃ)  সন্তানকে তার নানীর কাছে রাখার ফয়সালা দেন। জবাবে উমার (রাঃ) বলেন, আমি আপনার নির্দেশ শুনলাম ও মান্য করলাম।  দাদীর সাথে স্ত্রীকে তুলনা করা জিহার:  যদি কেউ স্বীয় স্ত্রীকে নিজ দাদীর পিঠের সাথে তুলনা করে তবে ঐ স্ত্রী তার জন্য হারাম হয়ে যাবে। কেননা দাদী মাতার শ্রেণীভূক্ত। আর মাতা, দাদী বা যার সাথে বিবাহ হারাম এমন কোন নারীর পিঠের সাথে নিজ স্ত্রীকে তুলনা করলে তা জিহারের পর্যায়ভূক্ত। এ বিষয়ে সমস্ত ফকীহগণ একমত পোষণ করেছেন।  জিহাদে যাওয়ার জন্য দাদীর অনুমতি নেয়া প্রসঙ্গে:  ফকীহগণের ঐকমত্য অনুযায়ী ইসলাম  ও মুসলমানদের চরম সংকটাময় মুহূর্তে জিহাদের জন্য কারো অনুমতির প্রয়োজন হয় না। কেননা সে সময় জিহাদ ফরযে আইন হয়ে দাঁড়ায়। অন্য সব ফরয যেমন হজ্জ, নামায, রোযার মত সেক্ষেত্রে কারো অনুমতির প্রয়োজন হয় না। আর জিহাদ যখন ফরযে কিফায়া থাকে তখন পিতা-মাতার অনুমতি ছাড়া জিহাদে বের হতে পারবে না। যদি বের হয় তবে তা তার জন্য হারাম হবে। কেননা পিতা-মাতার সেবা করা ফরয। পিতা-মাতার অবর্তমানে দাদা-দাদী বা নানা-নানী থেকে জিহাদের অনুমতি নেয়ার বিধান নিয়ে ফকীহগণ মতভেদ করেছেন। হানাফী, শাফিয়ী মযহাবের ফকীহগণের মতানুযায়ী এবং মালিকী মাযহাবের এক  বর্ণনা মতে, দাদা-দাদী মূলত: পিতামাতার মতই। তাই তাদের থেকে অনুমতি নিতে হবে। তাদের অনুমতি ছাড়া বের হওয়া হারাম। মালিকী মাযহাবের অন্য মত অনুযায়ী, দাদা-দাদী থেকে জিহাদের অনুমতি নেয়া মুস্তাহাব। কেননা তারা পিতা-মাতার স্থলাভিষিক্ত নয়। দাদা-দাদী যদি জিহাদে যেতে নিষেধ করে তবুও যাওয়া বৈধ। হান্বালী মাযহাব অনুযায়ী কোন অবস্থাতেই পিতা-মাতা ছাড়া অন্য কারো অনুমতি নেয়ার প্রয়োজন নেই।  এ ধারাবাহিকটি কুয়েতের আওকাফ ও ইসলাম বিষয়ক মন্ত্রণালয় প্রকাশিত আল-মাওসুয়াহ আল-ফিকহিয়্যাহ (ফিক্হ বিশ্বকোষ) থেকে সংক্ষিপ্ত অনুদিত।